                          

R E L A C I O N

PËR 

PROJEKTLIGJIN “PËR DISA SHTESA DHE NDRYSHIME                                     NË LIGJIN NR.22/2018, “PËR STREHIMIN SOCIAL””


I. QËLLIMI I PROJEKTLIGJIT DHE OBJEKTIVAT QË  SYNOHEN TË ARRIHEN

Ndryshimet ligjore kanë për qëllim përmirësimin/plotësimin e ligjit nr.22/2018, “Për strehimin social”, si dhe përfshirjen e plotë të programit të qeverisë shqiptare. Në këto ndryshime ligjore përfshihen:

1. reflektimi i prioritetit të programit qeverisës për të adresuar “nevojën e familjeve të reja për strehim dhe për t’u krijuar të rinjve më shumë mundësi e siguri në krijimin e familjes dhe ndërtmin e së ardhmes në vendin e tyre” si edhe përfshirja e të punësuarvë në administratën publike për të përfituar nga programi i kredive të lehtësuara për strehim e strehimit;
2. “digjitalizimi”, i cili është një proces i filluar me platformën e aplikimit on-line për përfitimin nga programet sociale për individët/familjet në nevojë. por që kërkon mbështetje ligjore për t’u aplikuar;
3. kundërvajtjet administrative, pasi është vënë re se gjatë zbatimit të ligjit organik në fuqi, rëndesa e përgjegjësisë për disa institucione zbatuese nuk ka qenë në  formën e duhur.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj nuk është parashikuar në programin analitik të projektakteve, por është hartuar në kuadër të përmirësimit të legjislacionit në fuqi dhe zbatueshmërisë së tij për çdo program të strehimit social. 

Projektligji është në përputhje me programin politik të Këshillit të Ministrave për të adresuar prioritetet e programit 2021-2025 dhe, konkretisht:
· për të adresuar “nevojën e familjeve të reja për strehim dhe për t’u krijuar të rinjve më shumë mundësi e siguri në krijimin e familjes dhe ndërtmin e së ardhmes në vendin e tyre”.[footnoteRef:1]  [1:  Programi qeverisës, 2021-2025, Republika e Shqipërisë, fq. 28.] 

· [bookmark: _GoBack]“digjitalizimin” si një “… instrument i patjetërsueshëm dhe i pazëvendësueshëm për të luftuar korrupsionin dhe për të rritur me shpejtësi cilësinë e shërbimeve publike …”, si dhe “... për të lehtësuar jetën e qytetarëve [...] dhe veprimtarinë e administratës publike . . .”, [footnoteRef:2] i cili është një proces i filluar me platformën e aplikimit on-line për përfitimin nga programet sociale për individët/familjet në nevojë, por që kërkon mbështetje ligjore për t’u aplikuar. [2:  Po aty, fq. 8 dhe fq. 27.] 


Projektligji është në përputhje me Strategjinë e Strehimit Social 2016-2025, të miratuar me vendimin nr.405, datë 1.6.2016,[footnoteRef:3] të Këshillit të Ministrave, që ka vënë në pah situatën reale të strehimit në vend dhe ka identifikuar nevojat për të mbështetur këtë sektor në kushtet e reja të reformës administrative-territoriale, duke diktuar nevojën e një kuadri ligjor të ri për strehimin social. [3:  Vendim i Këshillit të Ministrave nr. 405, datë 1. 6. 2016, parashikon në objektivin 2, përmirësimi i kuadrit ligjor dhe institucional për rritjen e qasjes në strehim të 50% të familjeve në pozita të pafavorizuara. Fletore Zyrtare nr. ….] 


Ky projekligj është në përputhje me raportet e KE-së për vendin tonë të viteve 2019, 2020 dhe 2021. [footnoteRef:4] Ato parashikojnë përforcimin e ligjit ne.22/2018, “Për strehimin social”, me qëllim zbatimin e plotë të tij edhe përmes miratimit të plotë të kuadrit rregullator. Disa prej aspekteve të moszbatimit të këtij kuadri ligjor janë të lidhura me disa rregullime ligjore që kërkojnë rishikim.[footnoteRef:5] [4:  Shih raporti i KE-së për Shqipërinë, 2019, 2020 dhe 2021 në: ]  [5:  Raporti i KE-së për vitin 2019 në fq. 22, raporti i KE-së për vitin 2020, fq. 6, 27, dhe 93, dhe Raporti i KE-së për vitin 2021, fq. 26 dhe 35.] 


III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Nevoja për ndërhyrje me shtesa e ndryshime në ligjin bazë nr.22/2018, “Për strehimin social”, vjen për disa arsye:

Së pari, analiza e zbatimit të ligjit ka nxjerrë në pah disa problematika, të cilat evidentohen në kreun V të relacionit.
Së dyti, në kuadër të prioriteteve të programit qeverisës 2021 – 2025, për mbështetjen e të rinjve dhe familjeve të reja si edhe mundësimin e digjitalizimit të sistemit të strehimit, proces i cili ka filluar me ngritjen e sistemit on-line të aplikimeve për strehim, por zgjerimi i tij si dhe zbatimi ka nevojë për mbështetje ligjore.
Së treti, për mbështetjen e profesionistëve në administratën publike, me qëllim krijimin e mundësive për një jetë të qetë e me dinjitet në vendin e tyre.
Së katërti, për të bërë disa rregullime/korrigjime në tekst, të cilat janë konstatuar gjatë zbatimit ose hartimit të akteve nënligjore.
Së fundi, janë përfshirë dhe kundërvajtjet administrative, të cilat shihen të domosdoshme për zbatimin e parashikimeve ligjore. Ato mundësojnë zbatimin e sanksioneve në rastet kur dispozitat e ligjit nr.22/2018 nuk respektohen në praktikë. 
Duke vendosur sanksione mundësohet sa parandalimi i mosrespektimit të ligjit, aq edhe ndëshkimi në rastet kur ligji nuk zbatohet. Duke qenë se ky ligj adreson një politikë sociale me rëndësi për interesin publik, të tilla dispozita vlerësohen si qasja e duhur ligjore për të garantuar respektimin e këtij interesi, sa në këndvështrimin financiar e buxhetor, aq edhe në atë social, nga pikëvështrimi i popullatës në tërësi, por edhe bizneseve në veçanti. Këto rregullime respektojnë kuadrin ligjor rregullator të kundërvajtjeve, posaçërisht ligjin nr.10 279, datë 20.5.2010, “Për kundërvajtjet administrative”.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Ky projektligj është në përputhje me rendin juridik të brendshëm dhe Kushtetutën dhe është hartuar në mbështetje të neneve 78, 81, pikat 1 e 2, dhe 83, pika 1, të Kushtetutës, si një iniciativë e Këshillit të Ministrave:

· Përputhshmëria e aktit të propozuar me nenin 81, pika 1, të Kushtetutës: Akti i propozuar është iniciativë e Këshillit të Ministrave, i cili ka tagrin të propozojë ligje, përfshirë edhe ndryshime të tyre sipas nenit 81, pika 1, të Kushtetutës. 
· Përputhshmëria e aktit të propozuar me nenet 78, 81, pika 2, dhe 83, pika 1, të Kushtetutës: projetkligji propozohet si një projektligj i shumicës së thjeshtë në përputhje me rregullat procedurale të këtyre neneve.
· Përputhshmëria e aktit me legjislacionin ndërkombëtar: Akti nuk lidhet drejtpërdrejt me ndonjë akt ndërkombëtar, por në kuadrin e përgjithshëm është përgatitur në përputhje me Deklaratën Universale të të Drejtave të Njeriut (neni 25/1); Konventën për të Drejtat Civile dhe Politike (neni 17 i ICCPR, 1966); Konventën për të Drejtat e Personave me Aftësi të Kufizuara (nenet 9 dhe 28 të  CRPD, 2006); Konventën lidhur me statusin e refugjatit (neni 21, CRSR, 1951); Konventën “Për mbrojtjen e të drejtave të të gjithë punëtorëve migrantë dhe anëtarëve të familjeve të tyre” 1990 (neni 43 (1)(d); Konventën për të Drejtat Ekonomike, Sociale dhe Kulturore dhe veçanërisht neni 11/1 i saj: Rekomandimet e përgjithshme 4 (1991) dhe 7 (1997), të cilat i dedikohen strehimit të përshtatshëm dhe rekomandimim e përgjithshëm 16 (paragrafi 28 mbi të drejtat e grave për strehim adekuat) të Komitetit, që vepron në kuadrin e kësaj konvente të lidhura ngushtë me këtë të drejtë; Konventën Evropiane për Statusin Ligjor të Punëtorëve Migrantë (1977); Kartën Sociale Evropiane (1961); Kartën Sociale Evropiane, e rishikuar (1996) dhe Konventën Evropiane për të Drejtat dhe Liritë Themelore të Njeriut, (KEDNJ, 1950).
· Projektligji është në përputhje me vendimin nr.9, datë 24.12.2020, të Komisionit Rregullator, “Për rregullat e raportimit të veprimtarive me karakter publik të çdo insititucioni publik e me kapital shtetëror, agjencive, enteve shetërore, kategoritë e veprimtarive të ndaluara, si dhe monitorimin e veprimtarisë, sjelljes dhe përdorimit të burimeve njerëzore, financiare dhe logjistike të administratës shtetërore para zgjedhjeve”.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Ky projektligj nuk synon përafrimin me acquis të BE-së.

VI. PËRMBLEDHJE SHPJEGUESE E PËRMBAJTJES SË PROJEKTAKTIT
 
Ky projektligj përbëhet nga 32 nene, të cilat ndryshojnë përmbajtjen e neneve të ligjit bazë me argumentet në vijim:

Neni 1 ka ndryshuar/shtuar në objektin dhe qëllimin e ligjit të strehimit përfshirjen e të punësuarve në administratën publike, në kuptim të këtij ligji, kjo pasi ky projektligj në nenin 21 të tij ka parashikuar një kapitull të ri për këtë kategori. 

Neni 2 i projektligjit bën disa rregullime në nenin 2 “Përkufizime” të ligjit bazë, dhe konkretisht:

· Pas pikës 15 është shtuar pika 15/1 e cila përkufizon  termin “familje  re”  e cila është e njëjtë me atë të parashikuar në Kodin e Familjes.
· Në pikën 25, që përkufizon “Kushtet emergjente për strehim”, shtohet rasti i   “Familje/individë që ndodhen në situatë të dhunës në familje”, por dhe ato familje që bëjnë pjesë në përcaktimet e nenit 33, të ligjit nr.20/2020, “ Për përfundimin e proceseve kalimtare të pronësisë në Republikën e Shqipërisë”, kjo me qëllim trajtimin e menjëhershëm, duke pasur parasysh situatën në të cilën ndodhen.
· Pas pikës 28 është shtuar pika 28/1, ku është shtuar përkufizimi “Përmirësim i kushteve të zonave të papërshtatshme” se ëfarë do të thotë në kuptim të këtij ligji.
· Ndryshon formulimi i pikës 44, duke përjashtuar disa pagesa nga llogaritja e të ardhurave mujore, të cilat shërbejnë për plotësimin e nevojave specifike të disa kategorive dhe përfshirja e tyre në të ardhura ul masën e përfitimit të ndihmës për strehim. 
· Pas pikës 51 shtohen pikat 52, 53, 54, 55, 56, 57 e 58, ku jepen përkufizime të disa termave, si:

“Zonave të papërshtatshme banimi”. Ky përkufizim shtohet së pari për të reflektuar llojet e ndërhyrjeve me qëllim përmirësimin e kushteve të banimit, ndërhyrje të cilat nuk konsistojnë vetëm në përmirësimin e banesave, por edhe në përmirësimin e zonës/lagjes ku ndodhen këto banesa. Së dyti, ky përkufizim shtohet edhe për të reflektuar Objektivat e Zhvillimit të Qëndrueshëm (SDG) dhe konkretisht objektivin 11.1, i cili thotë se “deri në vitin 2030, të sigurojë qasje për të gjithë në strehim dhe shërbime bazë të përshtatshme, të sigurta dhe të përballueshme, dhe të përmirësojë vendbanimet e papërshtatshme”. Përcaktimi i “Zonave të papërshtatshme banimi” i referohet plotësimit të parimit të strehimit të përshtatshëm (neni 4 i ligjit bazë).
“Monitorim”, për të qartësuar së çfarë kuptohet më këtë term, në kuadër të zbatimit të programeve të strehimit.
“Të punësuarit në administratën publike”, me qëllim evidentimin e qartë të institucioneve që do të trajtohen me programin e subvencionimit të interesave të kredisë për strehim është shtuar përkufizimi se kush quhet i punësuar i administratës publike,  në kuptim të këtij ligji, duke e specifikuar në 5 përkufizime të veçanta konkretisht në pikat 54, 55, 56, 57 dhe 58, për të sjellë qartësi se cilat institucione do të trajtohen në zbatim të këtij ligji. 

Neni 3 parashikon ndërhyrje në shkronjën “b”, të nenit 11, duke hequr fjalët “deri në ndërtim të ri” dhe duke shtuar rastin e ndërhyrjeve për përmirësimin e “dhe zonave të papërshtatshme”. Arsyet për këtë ndryshim janë, së pari, pasi përmirësimi “deri në ndërtim të ri”, konsiston në ndërtimin e një banese të re. Programet e përmirësimit të banesave realizohen nëpërmjet granteve, pra, falas për përfituesit. Shuma e grantit që përfiton një familje përcaktohet bazuar në kushtet ekonomike, familjare dhe gjendjen e banesës, por asnjëherë shuma e grantit nuk është baraz me koston e ndërtimit të një banese të re. Ligji për strehimin social nuk parashikon, në asnjë rast, sigurimin e strehimit falas, por, bazuar në të ardhurat e familjes, ajo mund të përfitojë banesë sociale me qira ose banesë me kosto të ulët. Së dyti, kjo skemë ka hapësira për abuzime me fondet shtetërore. 

Neni 4 i projektligjit ndryshon pikat 1 e 2 të nenit 14 të ligjit bazë, për të reflektuar prioritetet e qeverisë mbi digjitalizimin e shërbimeve si edhe do të mundësojë zbatimin e sistemit të aplikimeve on-line në portalin unik qeveritar “e-albania”, tashmë të ngritur me mbështetjen e AKSHI-t, por për zbatimin e të cilit nevojitet një akt nënligjor që të përcaktojë rolet e çdo aktori në sistem. Gjithashtu, në këtë nen shtohet edhe një pikë që trajton dokumentacionin e nevojshëm që duhet t’i bashkëlidhet kërkesës për përfshirjen në programet sociale të strehimit.

Neni 5 propozon shtesa dhe ndryshime në nenin 15 të ligjit bazë. Ndryshimet vijnë si nevojë e reflektimit të platformës on-line të aplikimit, pikëzimit dhe miratimit të listës së përfituesve, si nevojë për unifikim të pikëzimit për katër klasifikimet bazë të përcaktuara në nenin 16, brenda të cilave njësitë e vetëqeverisjes vendore mund të vendosin prioritete për kategoritë e ndryshme. Me përcaktimin e këtij pikëzimi, është shfuqizuar pika 3 e nenit 15. Gjithashtu, nga zbatimi në praktikë i programeve të strehimit dhe procedura që ndiqet për akordimin e fondeve njësive të vetëqeverisjes vendore, është parë e nevojshme që lista që miratohet me vendim të këshillave bashkiake të jetë “listë paraprake”, për këtë qëllim është reflektuar në fund të pikës 5. Parashikohet gjithashtu që, familjet, të cilat nuk do të arrijnë të përfitojnë nga ky program strehimi, do të ngelen në listë pritjeje për t’u trajtuar me një program tjetër, në rastet kur ato nuk mund të përballojnë kostot e programit për të cilin janë miratuar (psh: subvencionimi i interesave të kredive) ose në rastin kur fondet e buxhetit janë të pamjaftueshme në vitin korrent, ngelen në listë pritjeje për t’u trajtuar në vitin pasues.

Neni 6 ka riformuluar përcaktimin e nënndarjes “iv”, të shkronjës “b”, të nenit 16, duke ndryshuar formulimin e termit “çift i ri” me “familje të reja” dhe duke rishikuar formulën e përcaktimit duke iu referuar moshës së personit më të madh. Është hequr nënndarja “ix” e shkronjës “c”, “viktimat e dhunës në familje, pasi ato nuk mund të jenë pjesë e sistemit të pikëzimit, por do të jenë të parashikuar te rastet emergjente për strehim. Ripërcaktimi i termit “familje e re” është bërë referuar legjislacionit italian, ku, ashtu si edhe te ne, problemi i strehimit të të rinjve dhe familjeve të reja vitet e fundit është kthyer në prioritet. 

Neni 7 parashikon riformulimin e shkronjës “b”, të pikës 1, të nenit 18, të ligjit bazë:

  “b) blerje të banesave në treg të lirë ose pas ankandit të parë të banesave që shiten sipas parashikimeve të nenit 557, të Kodit të Procedurës Civile. Në rastet e blerjes së banesave pas ankandit të parë, në kontratën e shitjes parashikohet marrëveshja kufizuese që ndalon tjetërsimin e pasurisë ose ndryshimin e destinacionit të saj për përdorim si banesë sociale.”.

Kjo pasi fondi publik i banesave sociale krijohet me qëllim qëndrimin e saj në pronësi të njvv së paku deri në arritjen e një numri të mjaftueshëm banesash sociale me qira (BSQ). 

Në nenin 8 janë bërë disa shtesa dhe ndryshime të nenit 19 të ligjit bazë, të cilat vijnë si rezultat i nevojës së njësive të vetëqeverisjes vendore për sqarim më të hollësishëm të procedurës që ndiqet në zbatim të pikës 1 të këtij neni dhe përcaktimit më të qartë të mënyrës së llogaritjes së sipërfaqes që përftohet. Gjithashtu, vërehet se në disa njësi të vetëqeverisjes vendore ka një tendencë për të mos përfituar sipërfaqen fizikisht, por në formë financimi.Ndryshimet e këtij neni krijojnë edhe hapësirë ligjore për miratimin e një akti nënligjor që do të sqarojë në mënyrë më të detajuar zbatimin e këtij neni, si edhe burime të ndryshme të marrjes së informacionit. 

Neni 9 ndryshon nenin 25 të ligjit bazë lidhur me mbështetjen ndaj pronarit social. Ky ndryshim vjen si rezultat i analizës së zbatimit të ligjit nga e cila rezulton se ky instrument ligjor nuk ka gjetur zbatim. Qëllimi i ndryshimeve synon të nxisë subjektet që disponojnë banesa në pronësi për të lidhur marrëveshje me NJVV-të. Për këtë, kemi shtuar një pikë që parashikon mbështetje me financime për pronarin social për përmirësimin e kushteve fizike të banesës që do të japë me qira. Një shqetësim i dytë që ngrihet si nga njësitë e vetëqeverisjes vendore ashtu dhe nga grupet e interesit është mosdeklarimi i kontratës së qirasë për arsye të ndryshme, njëra prej të cilave ëhtë shmangia e tatimit mbi fitimin nga qiraja. Duhet pasur parasysh se kemi të bëjmë me pronarë të shtresave të varfëra dhe jo të mirëinformuar, kështu që kemi vendosur një parashikim ligjor ku përcaktohet se për pronarin social, tatimi në burim nuk do të mbahet për kontratat e qirasë që lidhen për zbatim të programeve të strehimit social.
 
Fjalia e fundit e pikës 2 që i shtohet nenit 25 parashikon edhe kriterin e financimit të riparimeve duke e përcaktuar jo më shumë se 30% e kostos së ndërtimit të një objekti të ri dhe jo më shumë se se 1 000 000 lekë, ndërkohë që në rast se banesa ka nevojë për një vlerë më të madhe investimi, diferenca mund të paguhet nga pronari social në mënyrë të menjëhershme ose me këste sipas marrëveshjes që lidhet midis tij dhe bashkisë. 

Neni 10 parashikon ndryshime në pikat 4, 5 e 6 dhe shtimi i pikës  6/1 të nenit 30 të ligjit bazë, të cilat kanë të bëjnë me rregullimin e referencave ligjore. Njëkohësisht, ndryshimet kanë të bëjnë me saktësimin e mënyrës së llogaritjes së qirasë sociale për format e ndryshme të sigurimit të banesave sociale (investime publike për ndërtim ose blerje, adaptim objektesh shtetërore, kontribut i biznesit privat (nenit 19), shkëmbim i truallit pronë shtet (neni 52.a), partneritet publik privat (neni 52.b), financimi a bashkëfinancimi (neni 52.c))  

Neni 11 bën një korrigjim të referencës ligjore në shkonjën “d”, të pikës 1, të nenit 31, si dhe ndryshon ndodhinë nëse të ardhurat e familjes përmirësohen dhe tejkalojnë kufijtë e përcaktuar nga neni 20 i ligjit, duke mos bërë ndërprerje të menjëhershme të kontratës, por duke i ofruar familjes rilidhjen e një kontrate qiraje jo më të lartë se 80% e nivelit mesatar të qirave. Ky parashikim është një këshillë e përhershme nga praktikat evropiane, së pari për mosnxjerrjen menjëherë të familjes nga banesa, së dyti për të mundësuar një të ardhur më të mirë për NJVV-në dhe së treti për të pasur një përzierje të grupeve me të ardhura të ndryshme.
 
Neni 12 ka shtur një togfjalësh i cili ka të bëjë me “refugjatëve dhe personave me mbrojtje plotësuese”. Kjo është një kërkesë e UNCHR-së duke bërë të mundur përputhshëri ligjore ndërmjet ligjt të strehimit dhe legjislacionit të azilkërkuesve/refugjatëve.

Neni 13 propozon ndryshim dhe shtesë në nenit 37 të ligjit bazë, ku parashikohet që subvencioni mund të paguhet drejtpërdrejt në llogari të pronarit social ose për llogari të qiramarrësit kur parashikohet në kontratën e lidhur, kjo me qëllim fleksibilitet më të madh të procedurave. Propozohet gjithashtu që pas pikës 1 të shtohet pika 1/1, ku  përcaktohet se buxheti i shtetit subvencionon përqindjen e tatimfitimit mbi kontratën e lidhur për llogari të pronarit social.
 
Neni 14 që propozon ndryshimin e pikës 4, të nenit 39, të ligjit në fuqi, rregullon afatin kohor për llogaritjen e subvencionimit të qirasë.

Neni 15 parashikon ndryshimin e titullit të kreut VI për të reflektuar më qartë programet që mbulohen në këtë kapitull.

Neni 16 ka bërë disa ndryshime dhe shtesa në nenin 40, lidhur me ndalimin e privatizimit, pasi vihet re një preferencë e NJVV-së për privatizimin e banesave sociale që përftohen nga adaptimi i objekteve ekzistuese, ndërkohë që duhet të krijojmë një stok të mjaftueshëm banesash sociale (banesat sociale në Shqipëri zënë 0,2% të totalit të banesave, krahasuar me deri 2% ish-vendet e kampit socialist, deri në 10% disa vende si Italia apo deri 20% disa vende si Holanda). Një arsye tjetër për ndryshimin e nenit 40 lidhet me përcaktimin e kuptimit dhe qëllimit të programit për përmirësimin e vendbanimeve të papërshtatshme, bazuar edhe në eksperiencën                         4-vjeçare të zbatimit të programeve. Njëkohësisht, shfuqizimi i pikës 3 të nenit 40 heq koncepetin e përdorimit të granteve për përmirësimin e banesave “deri në ndërtim të ri”, sipas shpjegimeve të dhëna për nenin 2 në këtë relacion. Politikat e reja të strehimit, të miratuara që në vitin 2004, nuk njohin më falje të banesës, por vetëm lehtësim të aksesit në strehim të përballueshëm sipas aftësive financiare të familjeve.

Neni 17  propozon riformulimin e pikës 1, të nenit 41, të ligjit në fuqi, ku sqaron se cilat nga objektet dhe banesat trajtohen nga programi i përmirësimit të kushteve. 

Neni 18 ndryshon nenin 42 të ligjit bazë me qëllim përshtatjen e instrumenteve financiare llojeve të ndërhyrjeve sipas nenit 40 dhe vendosjen e kufijve maksimalë të financimit sipas llojeve të ndërhyrjeve.

Në nenin 19 propozon që pas nenit 47 të ligjit në fuqi të shtohet neni 47/1 dhe konkretisht:

[bookmark: _Hlk129939276]“Neni 47/1
Kufijtë e interesave

1. Përfitojnë kredi me interes të barabartë me 0 % (për qind):

a) familjet që banojnë si qiramarrës në ish-pronë private, sipas aktit normativ nr.3, datë 1.3.2012, të Këshillit të Ministrave, “Për lirimin e banesave pronarëve të ligjshëm nga qytetarët e pastrehë, banues në banesat ish-pronë e subjekteve të shpronësuara”, të miratuar me ligjin nr.82/2012;
b) familjet e punonjësve të policisë së shtetit të rënë në detyrë.

2. Përveç kategorive të përcaktuara në pikën 1, të këtij neni, kategoritë e tjera përfitojnë kredi me interes deri në 3 % (për qind).

3.	Përfitojnë kredi me kushte lehtësuese edhe individë a familje që plotësojnë kushtet e përcaktuara në pikën 1, të këtij neni, dhe në shkronjat “a” e “c”, të pikës 1, të nenit 48, të këtij ligji, të cilët, për sigurimin e strehimit të tyre, kërkojnë të blejnë truall në njësinë e vetëqeverisjes vendore ku kanë vendbanimin ose vendqendrimin, ku zona në të cilën ndodhet trualli të jetë e pajisur me infrastrukturën e nevojshme. Shuma maksimale e kredisë që ata përfitojnë është e njëjtë me shumën e kredisë që do të përfitonin për blerjen e një banese me kosto të ulët në treg sipas këtij neni.”.

Së pari, pasi ka dalë nevoja që të përcaktohet në ligj kushti që familjet e punonjësve të rendit të rënë në detyrë, të përfitojnë kredinë me interes 0 për qind, kusht që ka qenë më parë i përcaktuar në akte ligjore, sot të shfuqizuara, dhe Enti Kombëtar i Banesave nuk procedon dot me këtë kategori. Duke qenë neni që përcakton kushtet e kredimit të lehtësuar, është sjellë në këtë nen edhe përmbajtja e pikës 8, të nenit 77 të ligjit bazë. Për kategorite e tjera është përcaktuar kufiri i interesave të kredisë, të pagueshme në masën 3%. Nga zbatimi i programit të kreditimit të lehtësuar (filluar në vitin 2009) ka rezultuar se individë a familje kanë kërkuar kredi për blerje trualli për të ndërtuar vetë banesën (pika 7 e nenit 50). Për këtë arsye, është shtuar parashikimi që kredia mund të jepet edhe për të blerë truall në njësinë e vetëqeverisjes vendore ku janë të regjistruar, duke përcaktuar edhe shumën që përfitojnë.

Në nenin 20 janë bërë disa ndryshime dhe shtesa në nenin 48. Pika e parë ndryshon përcaktimin e nivelit të të ardhurave që duhet të ketë aplikanti për të përfituar nga programi i banesave me kosto të ulët, duke bërë referencë me çmimet e banesave në treg. Mënyra e përdorur në këtë rast i referohet një metode universale të vlerësimit të përballueshmërisë së tregut, e përcaktuar nga Kombet e Bashkuara (UN-HABITAT) si raport i të ardhurave vjetore të familjes ndaj çmimit mesatar të shitblerjes së banesave në treg. Sipas Kombeve të Bashkuara dhe raporteve të ndryshme të ekspertëve. një treg konsiderohet i përballueshëm nëse ky raport është 1:4. Për shembull, nëse çmimi mesatar i një apartamenti 2+1 në Tiranë është 9,76 milionë lekë, ky treg është i përballueshëm, nëse të ardhurat mujore mesatare të familjeve me 4 persona në Tiranë janë 200 000 lekë. Për këtë treg banesash, familjet përfituese nga instrumenti financiar i interesave të kredive me kushtin e parashikuar në nenin 20 të projektligjit, duhet të kenë të ardhura mujore nën 135 000 lekë.

Gjithashtu, duke qenë se ligji u jep të drejtë të përfitojnë edhe familjeve që disponojnë banesë në pronësi, është shtuar një pikë që përcakton kufirin maksimal të kreditimit jo më shumë se 60% për këto raste, duke qenë se këto familje kanë një kapital që mund ta përdorin si kolateral.

Neni 21 ka parashikuar se pas kapitullit X të shtohet kreu X/1 “Kreditë e lehtësuara për blerjen e banesës për të punësuarit e administratës publike”. Ky kapitull vjen nisur nga ndërhyrjet që janë bërë me ligje të veçanta për trajtimin me strehim të disa kategorive të të punësuarve në administratën publike (si punonjës të rendit, të Forcave të Armatosura, të shëndetësisë etj.) Në këtë kre janë parashikuar procedurat për paraqitjen e kërkesës, dokumentacioni, kriteret, si edhe strukturat për shqyrtimin e miratimin e përfituesve. Gjithashtu, në këtë kre janë parashikuar akte nënligjore të cilat do të sjellin qartësi për mënyrën e zbatimit nga secili institucion.

Neni 22 ka shfuqizuar nenin 71 “Këshilli Kombëtar për Strehimin”. Ky shfuqizim është parë i domosdoshëm për dy arsye: Së pari, pasi që me miratimin e ligjit                             nr.9232/2004, ky Komitet është mbledhur vetëm 3-4 herë dhe nuk ka pasur efektivitet dhe, së dyti, pasi tashmë funksionojnë mekanizmat e menaxhimit të integruar të politikave dhe Komiteti Kombëtar i Strehimit do të dublonte funksionet e këtij mekanizmi. 

Neni 23 ka bërë disa ndryshime në nenin 72 nisur nga: 

a)  nevoja për autorizimin e Këshillit të Ministrave për të përcaktuar procedurat dhe rolet e subjekteve në ngritjen dhe menaxhimin e bazës së të dhënave që parashikon ligji; 
b)	nevoja për të shtuar në kompetencat e ministrisë përgjegjëse për strehimin nxjerrjen e kostos mesatare të ndërtimit, konform procedurave të ndjekura deri më sot, të cilat kanë qenë tepër të frytshme për të mbajtur nën kontroll kostot e ndërtimit të banesave, në kuadër të programeve sociale të strehimit; 
Në këto ndryshime përcaktohet se zbatimi i programeve, sipas këtij ligji, bëhet dhe nëpërmjet Entit Kombëtar të Banesave. 

Neni 24 propozon ndryshime në nenin 73, të ligjit bazë, konkretisht, riformulimin e shkronjës “e”, të pikës 2, për të mundësuar sigurimin e bazës së të dhënave të strehimit, nëpërmjet sistemit on-line, e cila për realizim ka nevojë për vendim të Këshillit të Ministrave. Gjithashtu, shfuqizohet përmbajtja e shkronjës “ë”, pasi me riformulimin e shkronjës “e” të këtij neni është inkorporuar dhe informacioni që jepej nga shkronja “ë”. 

Së fundi, propozohet shfuqizimi i pikave 5 e 6, duke qenë se rezultojnë të pazbatueshme për shkak të autonomisë vendore dhe pamundësisë praktike për marrjen e këtij funksioni nga niveli qendror, në mungesë edhe të strukturave të nevojshme dhe të specializuara për këto funksione si edhe nisur nga funksionet politikbërëse në nivel qendror.

Neni 25 ka propozuar të shtohet neni 73/1 mbi monitorimin e zbatimit të programeve të strehimit social, një nen ky tepër i rëndësishëm sa i takon raportit për zbatimin dhe progresin për çdo program strehimi social dhe, për këtë është parashikuar dhe penalitet, i përcaktuar në nenin 75/1.

Neni 26 është propozuar të shtohen pas nenit 75 nenet 75/1 e 75/2.

· Neni 75/1 ka të bëjnë me kundërvajtjet dhe masat administrative, të cilat kanë munguar në ligjin ekzistues, por konsiderohen të nevojshme për të bërë të mundur zbatimin korrekt të parashikimeve ligjore. Masat administrative i referohen shkeljeve dhe mosrespektimit/moszbatimit të parimeve të politikave të strehimit; për moszbatim të kushtit të përcaktuar në nenin 19 të ligjit; mosplotësimit të detyrimit për përdorimin e sistemit të aplikimit on-line; moszbatimin e detyrimeve për raportim. Ky nen parashikon, gjithashtu, masën e gjobave për shkelje të ndryshme, ku gjoba më e lartë i referohet shkeljes së parimit të procedurës së zhvendosjes së familjeve, që përbën edhe një nga shkeljet më të rënda të të drejtave të individit për jetesë të qetë dhe strehim të përshtatshëm. 
· Neni 75/2 parashikon ekzekutimin dhe ankimimin e vendimeve, duke përcaktuar subjektin që ka të drejtë për të vendosur gjobë dhe ankimimin. 

Neni 27 parashikon se në pikën 1 të nenit 76 shfuqizohen aktet në zbatim të neneve 71 dhe 73 të ligjit.

Neni 28 parashikon disa ndryshime në dispozitat kalimtare, që kanë të bëjnë kryesisht me procedurat e privatizimit të objekteve që i janë kaluar Entit Kombëtar të Banesave me vendime të ndryshme të Këshillit të Ministrave. 

· Kështu, është ndryshuar pika 1, pasi është kërkuar që sipërfaqet mbi normën e strehimit që kanë përfituar familjet, të trajtohen me të njëjtën kosto si sipërfaqet brenda normave të strehimit. Kjo për faktin se familjet e strehuara në këto objekte kanë të ardhura të ulëta dhe parashikimi i pikës 1 të nenit 77 ka bllokuar procedurat e privatizimit. 
· Ndryshohet pika 5 me qëllim korrigjimin e një lapsusi në zbardhjen e tekstit të ligjit, konkretisht për të hequr shprehjen “dhe me pamundësi financiare”, pasi falja e detyrimeve nuk bëhet për efekt pamundësie financiare, por për shkak të shpronësimit që iu është bërë këtyre familjeve për shkak të ndërtimit të veprave publike. Gjithashtu, në këtë pikë shtohet edhe një kategori faljesh, përsëri evidentuar dhe kërkuar nga EKB-ja, për familjet të cilat kanë përfituar kredi për meremetimin e banesave të dëmtuara nga përmbytjet, sipas vendimeve të Këshillit të Ministrave të viteve 1995-’96. Në mënyrë që të qartësohet lista e përfituesve dhe të shmangen gabime të mundshme, është parashikuar edhe përfshirja e një aneksi me listën e akteve që kanë dalë për dhënie kredie për këto kategori.
· Pika 7 ndryshon përcaktimin e bazës ligjore për trajtimin e këtyre rasteve si edhe autorizon Këshillin e Ministrave për miratimin e vendimit që do të përcaktojë formën e privatizimit të tyre.
· Në pikën 9 është hequr kufizimi kohor për trajtimin me përparësi të minortitetit rom e egjiptian. Kjo për faktin se këto grupe ngelen grupet më të pafavorizuara dhe të margjinalizuara dhe kanë nevojë për një mbështeje më afatgjatë për përfshirjen e tyre në jetën sociale e ekonomike dhe mbështetja me programet sociale të strehimit kontribuon ndjeshëm.
· Pas pikës 9 është shtuar pika 9/1 ku përcaktohet se “Familjet pa të ardhura dhe me të ardhura shumë të ulëta sipas përcaktimeve të shkronjave “c” dhe “ç”, të pikës 45, të nenit 2, të këtij ligji, që trajtohen me subvencionimin e qirasë së banesës në tregun e lirë, nënshkruajnë kontratën, pa asnjë tarifë, me kryetarin/en e njësisë së vetëqeverisjes vendore ose personin e autorizuar prej tij/saj ose para punonjësit i cili nënshkruan si i pranishëm. Kontrata regjistrohet në një rubrikë të posaçme në sistemin e strehimit të ngritur në portalin qeveritar  “e-albania” sipas neneve 72 e 73, të këtij ligji, ku pasqyrohen të dhënat e nevojshme.

Neni 29 saktëson termin “Punëtor emigrant” i cili zëvendësohet me termin termin “Punëtor migrant” me qëllim përfshirjen e rekomandimeve të UNCH-së dhe përputhshmërisë ligjore me ligjin “Për mbrojtjen e të drejtave të të gjithë punëtorëve migrantë”. 

Neni 30 parashikon që bashkëlidhur ligjit të shtohet shtojca 1.

Neni 31 ngarkon Këshillin e Ministrave që, brenda 6 muajve, të nxjerrë aktet nënligjore në zbatim të nenit 14, pika 1, 19, pika 3, 64/1, 64/2, 64/3, 64/5, 72/d, 72/dh, 75/1, pika 4, si dhe 77, pika 7, të ligjit, dhe ministrin përgjegjës për strehimin të nxjerrë aktet nënligjore në zbatim të nenit 73/1, pika 3.
 
Neni 32 parashikon që ky ligj hyn në fuqi 15 ditë pas botimit në “Fletoren zyrtare”.

VII. INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Duke qenë se kemi të bëjmë me një akt juridik, i cili i shtrin efektet e tij si në nivelin qendror ashtu edhe atë vendor, për zbatimin e tij është e domosdoshme përfshirja në proces e të gjitha institucioneve, të cilat në veprimtarinë e përditshme dhe në përmbushje të kompetencave të tyre kanë ofrimin e shërbimeve publike. Organet kryesore të ngarkuara nga ky projektligj për zbatimin e tij janë: Këshilli i Ministrave, ministria përgjegjëse për strehimin, njësitë e vetëqeverisjes vendore, Enti Kombëtar i Banesave, ministria përgjegjëse për çështjet sociale, ministria përgjegjëse për arsimin dhe Ministria e Brendshme, në rolet e specifikuara në këtë ligj si institucione qendrore dhe vendore me atributet e ngritjes, administrimit, ofrimit dhe kontrollimit të mënyrës së ofrimit të shërbimeve në programet e strehimit social.

VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTLIGJIT

Projektligji është përgatitur nga Ministria e Financave dhe Ekonomisë.Projektligji është prezantuar në Këshillin Konsultativ të Qeverisjes Qendrore me Vetëqeverisjen Vendore më 30.5.2022 dhe Agjencia për Mbështetjen e Vetëqeverisjes Vendore, në rolin e Sekretariatit Teknik të Këshillit Konsultativ, me shkresën nr.207/1,                           datë 1.6.2022, dhe me shkresën nr.106, datë 6.3.2023, janë sjellë sugjerime të cilat janë reflektuar në projektligj.

Për sa i përket konsultimit të jashtëm, projektligji i është dërguar për mendim Ministrisë  së Drejtësisë, Brendshme, Shëndetësisë dhe Mbrotjes Sociale, Agjencisë Shtetërore të Kadastrës, Arkivit Qendror Teknik të Ndërtimit, Inspektoratit Kombëtar të Mbrojtjes së Territorit.

IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Zbatimi i ligjit do të ketë efektet e veta financiare, të cilat parashikojnë të ardhura dhe shpenzime buxhetore, si më poshtë:

-Të ardhura në buxhet:

Mbështetur në të dhënat e disponueshme mbi vlerën e blerjes së apartamentit sipas kontratës, për familjet që kanë përfituar nga programi i kreditimit të lehtësuar, rezulton që, mesatarisht tatimfitimi mbi vlerën e shitblerjes së një apartamenti është afro 525000 lekë. Për rreth 2000 familje në vit, buxheti i shtetit do të arkëtojë mesatarisht 1.05 miliardë lekë. 

Për zbatimin e projektligjit parashikohet nevoja e kostove shtesë për trajnime dhe ngritje kapacitetesh për njësitë e vetëqeverises vendore, lidhur me zbatimin e sistemit on-line të aplikimit dhe procedurës së shqyrtimit e miratimit, si edhe mbështetje për NJVV-në me pajisje të nevojshme që i përgjigjen kërkesave të software-ve apo dhe akteve nënligjore që do të dalin në zbatim të këtij projektligji.  Kjo do të sjellë kosto shtesë për buxhetin, si në rastin kur trajnimet bëhen nga ekspertë vendas ashtu edhe kur bëhen nga ekspertë të huaj. Gjithashtu, kostoja varet edhe nga numri i të trajnuarve për 61 bashki. Për shembull: Për një trajnim 3-ditor, për 15 persona (përfshirë akomodimin, shpenzimet e transportit, sallën e trajnimit etj, vlera e përafërt është 700 000 lekë. Gjithashtu, duke qenë se nga zbatimi i ligjit nr.22/2018 është konstatuar se drejtoria përgjegjëse për strehimin në nivel qendror ka të nevojshëm shtimin e të punësuarve, pasi asistenca teknike/juridike/ekonomike për të gjitha bashkitë në rang vendi për të gjitha programet që përcakton ligji është e pamjaftueshme. Gjithashtu, shtimi i stafit nevojitet edhe per të siguruar një përdorim sa më të efektshëm dhe efektiv të fondeve nga njësitë e vetëqeverises vendore, nëpërmjet monitorimit. Shtesa në strukturë konsiston në dy pozicione, përgjegjës sektori, për Drejtorinë e Strehimit Social, përkatësisht me kosto 5 milionë lekë dhe 3 milionë lekë.

